 **מילים לשבת**

**שער הנגב - ערב שבת, ערב ט"ו בשבט תש"ע, 29 בינואר 2010**

**שלום לחברות ולחברים,**

**שחקי, שחקי**

השבוע התייצבתי בועדת הכספים לצד ראשי ערי הפיתוח בנגב בתביעה להעלות את מענקי האיזון לרשויות המקומיות, לפחות עד לרמתם בשנה הקודמת.

חברי הועדה כולם, מהקואליציה ומהאופוזיציה, הסכימו איתנו. הגדיל לעשות יו"ר הועדה, הרב גפני, שהכריז על קידום הצעת חוק ברוח תביעתנו, הצעה שתקדם ועדת הכספים כולה.

זאת לדעת, ועדה ממשלתית החליטה לפני מספר שנים שעל האוצר לתקצב את הרשויות ב 3 מיליארד ₪. והנה, שלא להפתעתכם, השתתפות הממשלה בעשיית הצדק החלוקתי בין הרשויות הולכת ונשחקת, עד שאשתקד תוקצבו 2.4 מיליארד והשנה... אתם יושבים? – 1.8 מיליארד ₪, בלבד.

ההשפעה עלינו לא קלה. על חלק מהרשויות היא ממש מחרידה.

**אנחות מס**

החלטת הממשלה האחרונה לתמיכה ב"עוטף עזה" תקצבה מספר פרויקטים חיוניים לנו, ביניהם: בניית מעונות יום הנדרשים בחלק מהישובים ותוכניות חיוניות לטיהור והשבת קולחין. עם זאת, שתי סוגיות נותרו פתוחות באשר להנחות המס: החלטת הממשלה עדיין לא עודכנה במערכות המס ולכן, צפויה דחייה בהענקת ההקלות במתכונת החדשה. אנחנו מקווים, ופועלים לכך (!) שהנושא יבוא על פתרונו כבר בחודש הבא.

דורות וברור חיל וכן חמישה ישובים נוספים נשמטו בכלל מהחלטת הממשלה. אנחנו תובעים ממשרדי ראש הממשלה והאוצר תיקון מהיר של התקלה, עם סיכוי טוב להצלחה.

**חמישה שבועות של שכרון חושים**

פסטיבל הכלניות החמישי יוצא לדרך ויתקיים בסופי השבוע הקרובים במרחבי הנגב הצפוני. עמותת התיירות שלנו "שדות שקמה בשור" הכינה תוכנית גדושה של סיורים, אטרקציות ואירועי נופש, ספורט ואוכל לכל המשפחה. אל תהססו, הכלניות השנה אדומות יותר, רבות יותר.

בשבת זה, כמו בכל השבתות הבאים, אתם מוזמנים לצומת כפר עזה לשוק כפרי ולצפייה ב"פרוייקט הגמל", תוצר אמנים ערבים ויהודים, צעירים משער הנגב ושכנינו, בוגרי תוכנית ג'יטלי להידברות ולדמוקרטיה.

לבאי המרחב המזרחי הפורח, פתוחה באורחן רוחמה תערוכת ציורים, ב 11.00 – שיח אומנים.

בשבת הבא, יתקיים מרוץ אופניים וריצה וכן, זירת התרחשות באתר המים והבטחון בניר עם.

כל הפרטים באתר הפסטיבל: <http://www.habsor.co.il/daromadom/hatcnia-1.pdf>

**אחלה מסתברא**

לפני שנתיים, בעיצומן של התקפות הטרור, התקיים בחדר האוכל של מפלסים סדר ט"ו בשבט בחסות התנועה ליהדות מתקדמת. בשנה שעברה שבתנו עקב פגיעה ישירה של רקטה במבנה זה ממש.

השבוע, התכנסו במפלסים, שני בתי המדרש "מסתברא" שמלווה התנועה: אורחינו מירושלים ואנחנו, משער הנגב - סטודנטים מ"ספיר", לצד ותיקי האזור ונקלטים חדשים. קראנו והקשבנו, כרסמנו ולגמנו, שרנו וצחקנו.

**שחיית חמדה**

אליפות ישראל בשחייה "ספיישל אולימפיק" התקיימה השבוע בבריכה של המרכז השיקומי ההידרותרפי. למעלה מ 100 שחיינים בעלי מוגבלויות שונות, ביניהם שחייני הקבוצה המתאמנת בשער הנגב, השתתפו במקצי שחייה, תוך הקפדה על כללי התחרות הרגילה. לצד צוות המרכז פעלו צוותי המועצה וקרית החינוך ובהם גם תלמידי התיכון מכיתה י"א של מיכה בן הילל. תודה לכולכם על הפקת אירוע מרגש שממשיך את חזון שילוב האוכלוסיות במגוון פעולות שיקום, ספורט ונופש.

ממש בזמן התחרות התקיימו הפעולות הרגילות: טיפולים במים וביבשה, פעילות חוגים, חדר כושר, אימון גופני לסטודנטים.

**בתרונות שלום**

כשירדנו מירושלים לשפלה, אמרה ורדה: למה שלא נחזור דרך השקמה, יפה שם. חתכנו בשמורת פורה מערבה ועלינו על הדרך הסלולה זה מקרוב, שמתאימה לכל כלי רכב. חבר התקשר והמליץ להאזין לנאום של הנשיא (בעברית, בפרלמנט הגרמני, ביום השואה הבינלאומי).

"כדי למנוע שואה נוספת, חובתנו לחנך את בנינו לכבד חיי אדם, לקיים יחסי עמים בדרכי שלום. חובתנו לכבד את התרבות הפרטיקולארית ואת הערכים האוניברסאליים, עלינו להדפיס כל פעם מחדש את עשרת הדיברות".  ואנחנו רצים בין חורשות קק"ל מטופחות לשדות מוריקים, מתפתלים מתחת לתל עתיק, חולפים על פני באר מנדטורית. "אני זוכר את סבי הנערץ, עומד בתחנת הרכבת שהסיעה אותי, ילד בן 11, מן העיירה בדרכי לארץ ישראל. אני זוכר את חיבוקו הנרגש, אני זוכר את המילים האחרונות, המצוות, ששמעתי מפיו:"ילדי, תמיד תישאר יהודי". הרכבת צפרה ונעה. צפיתי בדמותו נעלמת מאחור. יותר לא נפגשנו, הוא נרצח על ידי הנאצים" אנחנו מציצים בגשר הרכבת הטורקית, שבנו במלחמת העולם הראשונה בעזרת מהנדסים גרמנים.

ברגע שהנשיא אמר: "עלינו לחלום על מזרח תיכון שמדינותיו ייפרדו מסכסוכי ההורים למען שלום הצאצאים...האלוהים המשותף לכולנו הוא אלוהי השלום ולא אלוהי המלחמה", טפסנו לנקודת התצפית על פני שמורת ביתרונות רוחמה. באוויר הצלול של אחרי הגשם נפרשה הארץ המיוסרת והיפהפיה מהרי יהודה ועד לחוף הים.

**שבת שלום וחג שמח, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il)